Familielid vas vir moord op tiener | Maroela Media
'n 19-jarige man is Maandag vasgetrek vir die moord op 'n 14-jarige meisie nadat haar liggaam oor die naweek in 'n puttoilet in Mpumalanga gevind is.
Brig. Leonard Hlathi, woordvoerder van die polisie, sê die meisie is Woensdag die laaste keer lewend gesien. Familielede het die volgende dag onraad begin vermoed toe hulle dreigboodskappe per selfoon ontvang het. In een van dié boodskappe is 'n losprys geëis vir die meisie se vrylating.
"Die familie het die polisie in kennis gestel en 'n saak van ontvoering is aanhangig gemaak," sê Hlathi.
Die meisie se liggaam is Saterdag deur 'n familielid in 'n puttoilet by haar huis ontdek. Die polisie is na die woning ontbied en 'n saak van moord is geopen.
"Die polisie het onverpoosd gewerk op soek na die meisie se moordenaar(s) en het Maandag 'n deurbraak gemaak deur 'n verdagte in hegtenis te neem." Volgens Hlathi is daar intussen vasgestel dat die verdagte familie van die meisie is.
Daar word geglo dat die meisie moontlik voor haar dood bedwelm is en 'n nadoodse ondersoek sal gedoen word om die oorsaak van haar dood te bepaal.
Die man wat aangekeer is, sou na verwagting Dinsdag in die Kabokweni-landdroshof verskyn op aanklag van moord, maar hy sal nou eers later verskyn. Volgens Hlathi wil die ondersoekspan eers nog verdere ondersoek instel voordat die verdagte in die hof verskyn.
"Die verdagte kan moontlik op nog bykomende aanklagte teregstaan."
Familie is veronderstel om te beskerm en veilige hawe te wees.
14 jr. Maar vermoed eers die volgende dag? Hoe nou waar moes sy dan gewees het?
In SA is alles moontlik, kinders vermoor dan hul ouers…
My innige simpatie aan die ouers en familie, ek glo nie ek so so iets kon verwerk nie, regtig hartseer vir julle…..